РЕГЛАМЕНТ (ЕО) № 1516/2007 НА КОМИСИЯТА
от 19 декември 2007 година
за установяване, в съответствие с Регламент (ЕО) № 842/2006 на Европейския парламент и на Съвета, на стандартни изисквания за проверка за течове на стационарно оборудване за хладилни и климатични системи, както и за топлинни помпи, съдържащо някои флуорирани парникови газове
(Текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 842/2006 на Европейския парламент и на Съвета от 17 май 2006 г. относно някои флуорирани парникови газове (1), и по-специално член 3, параграф 7 от него,
като има предвид, че:
(1)
В съответствие с Регламент (ЕО) № 842/2006 досиетата за оборудването за хладилни и климатични системи, както и за топлинни помпи следва да съдържат определена информация. С цел да се гарантира ефективното прилагане на Регламент (ЕО) № 842/2006, е целесъобразно да се предвидят разпоредби за включване на допълнителна информация в досиетата на системата.
(2)
Информацията за съдържанието на заряда от флуорирани парникови газове следва да бъде включена в досиетата на системата. Когато зарядът с флуорирани парникови газове е неизвестен, операторът на оборудването следва да осигури сертифициран персонал, който да определи този заряд, за да се улесни проверката за течове.
(3)
Преди извършване на проверка за течове, сертифициран персонал следва да прегледа информацията, която се съдържа в досиетата на системата, за да установи дали е имало предходни течове и да прегледа предишните протоколи.
(4)
С цел да се осигури ефикасен контрол на течовете, проверките за течове следва да се съсредоточат предимно върху тези части на оборудването, за които вероятността да пропуснат е най-голяма.
(5)
Проверките за течове следва да се извършват чрез преки или косвени методи за измерване. Преките методи за измерване откриват изтичане чрез използване на уреди за откриване, които могат да определят дали от системата се изпуска флуориран парников газ. Косвените методи на засичане се основават на идентифицирането на ненормално функциониране на системата и на анализ на съответните параметри.
(6)
Косвените методи за измерване следва да се използват в случаите, когато изтичането се развива много бавно и когато оборудването е монтирано на добре проветрено място, което затруднява откриването на изпускане на флуорирани парникови газове от системата във въздуха. Преките методи за измерване са необходими за откриване на точното местонахождение на теча. Решението за това кой от методите за измерване да бъде използван, следва да бъде взето от сертифициран персонал, преминал необходимото обучение и притежаващ необходимия опит за определяне на най-подходящия метод за измерване за всеки конкретен случай.
(7)
При предположение за изтичане следва да се извърши проверка за откриването и отстраняването му.
(8)
За да се осигури ефективност на ремонта на системата, последващата проверка, предвидена в Регламент (ЕО) № 842/2006, следва да се съсредоточи предимно върху частите от системата, където е установено изтичането, както и върху съседните части.
(9)
Неправилното инсталиране на нови системи създава значителна опасност от изтичане. По тази причина новоинсталираните системи следва да се проверяват за течове незабавно след въвеждането им в експлоатация.
(10)
Мерките, предвидени в настоящия регламент, са в съответствие със становището на Комитета, учреден по силата на член 18, параграф 1 от Регламент (ЕО) № 2037/2000 на Европейския парламент и на Съвета (2),
ПРИЕ НАСТОЯЩИЯ РЕГЛАМЕНТ:
Член 1
Предмет и обхват
Настоящият регламент установява, в съответствие с Регламент (ЕО) № 842/2006, стандартни изисквания за проверка за течове на действащо или временно недействащо стационарно оборудване за хладилни и климатични системи, както и за топлинни помпи, съдържащи 3 kg или повече флуорирани парникови газове.
Настоящият регламент не се прилага за оборудване с херметично затворени системи, които са етикетирани като такива и съдържат по-малко от 6 kg флуорирани парникови газове.
Член 2
Досиета на оборудването
1. Операторът на оборудването посочва името си, пощенския адрес и телефонния си номер в досиетата, указани в член 3, параграф 6 от Регламент (ЕО) № 842/2006, наричани по-долу „досиета на оборудването“.
2. Зарядът от флуорирани парникови газове за оборудване за хладилни и климатични системи или за топлинни помпи се отразява в досиетата на оборудването.
3. Когато зарядът от флуорирани парникови газове за оборудване за хладилни и климатични системи или за топлинни помпи не е посочен в техническата спецификация на производителя или върху етикета на системата, операторът трябва да осигури неговото определяне от сертифициран персонал.
4. При откриване на причината за теча тя се отразява в досиетата на оборудването.
Член 3
Досиета на системата за контрол
1. Преди извършването на проверки за течове сертифициран персонал проверява досиетата на системата.
2. Отделя се специално внимание на информация от съществено значение относно всяко повтарящо се изтичане и относно проблемните зони.
Член 4
Системни проверки
Следните части на оборудването за хладилни и климатични системи или за топлинни помпи се проверяват системно:
1.
връзки;
2.
клапани, включително стеблата им;
3.
уплътнения, включително тези на сменяемите влагоотделители и филтрите;
4.
частите на системата, подложени на вибрации;
5.
съединения към предпазни или работни устройства.
Член 5
Избор на метод на измерване
1. Сертифицираният персонал прилага прекия метод на измерване в съответствие с член 6 и косвения метод за измерване в съответствие с член 7 при извършване на проверка за изтичания от оборудване за хладилни системи, климатични системи или топлинни помпи.
2. Преките методи на измерване могат да се използват винаги.
3. Косвените методи за измерване се използват единствено тогава, когато параметрите на оборудването, което подлежи на анализ в съответствие с член 7, параграф 1 предоставят достоверна информация за заряда от флуорирани парникови газове, отразен в досиетата на оборудването, и вероятността от изтичане.
Член 6
Пряк метод за измерване
1. За идентифициране на изтичане сертифицираният персонал използва един или повече от следните преки методи за измерване:
а)
проверка на контурите и елементите, създаващи опасност от течове с уреди за откриване на изтичане, приспособени за охлаждащия агент в системата;
б)
вкарване на флуид, откриван с ултравиолетови лъчи, или на подходящ оцветител в контура;
в)
пенлив разтвор/сапунена пяна - фирмена разработка.
2. Уредите за откриване на газ, посочени в параграф 1, буква а), се проверяват на всеки 12 месеца, за да се гарантира функционирането им. Чувствителността на носимите уреди за откриване на газ трябва да е поне 5 грама на година.
3. Вкарване на флуид за откриване с ултравиолетови лъчи или подходящ оцветител в охлаждащия контур се предприема само ако производителят на оборудването е потвърдил, че такива методи на откриване са технически възможни. Методът се прилага само от персонал, сертифициран за извършване на дейности, които са свързани с намеса в охлаждащия контур, съдържащ флуорирани парникови газове.
4. Когато методите, разгледани в параграф 1 от настоящия член, не откриват изтичане и частите, посочени в член 4, съответно не дават признаци на изтичане, а сертифицираният персонал смята, че има изтичане, той проверява други части на оборудването.
5. Преди извършването на изпитване на налягането с безкислороден азот или друг подходящ газ за проверка за изтичания чрез изпитване под налягане, флуорираните парникови газове се отстраняват от цялата система от персонал, сертифициран за отстраняване на флуорираните парникови газове от конкретния вид оборудване.
Член 7
Косвен метод на измерване
1. За откриване на изтичане сертифицираният персонал извършва визуална и ръчна проверка на оборудването и анализира един или повече от следните параметри:
а)
налягане;
б)
температура;
в)
ток на компресора;
г)
ниво на течността;
д)
обем за презареждане.
2. Всяко предположение за изтичане на флуорирани парникови газове бива последвано от проверка за изтичане чрез използване на пряк метод в съответствие с член 6.
3. Основание за предположение за изтичане дават една или повече от следните ситуации:
а)
стационарна система за откриване на изтичане показва наличие на изтичане;
б)
оборудването произвежда ненормални звуци или вибрации, образува лед или показва недостатъчен капацитет на охлаждане;
в)
признаци на корозия, изтичане на масло и увреждане на елемент или материал на места, където е възможно изтичане;
г)
признаци на изтичане от стъклата за наблюдение или индикаторите за ниво или други визуални помощни средства;
д)
признаци на увреждания във връзките на защитните прекъсвачи, прекъсвачите за налягане, измервателните уреди и датчиците;
е)
отклонения от нормалните условия на работа, показвани от следените параметри, включително от показанията на електронните системи, работещи в реално време;
ж)
други признаци, показващи загуба на заряд/съдържание.
Член 8
Отстраняване на течове
1. Операторът гарантира, че поправката е извършена от персонал, сертифициран за извършването на тази специфична дейност.
Преди поправката трябва да се извърши изпомпване или отстраняване на газа, ако е необходимо.
2. Операторът гарантира, че е извършено изпитване с безкислороден азот или друг подходящ за изпитване под налягане и сушилен газ, когато е необходимо, последвано от изпомпване, презареждане и изпитване за изтичане.
Преди изпитване с безкислороден азот под налягане или с друг подходящ за изпитване под налягане газ, флуорираните парникови газове се извеждат от цялата система, ако е необходимо.
3. Причината за изтичането се определя доколкото е възможно, за да се избегне повторно изтичане.
Член 9
Последващ контрол
Сертифицираният персонал, извършващ последващия контрол, предвиден в член 3, параграф 2, втора алинея от Регламент (ЕО) № 842/2006, съсредоточава усилията си върху тези зони, където е бил открит и отстранен теч, както и върху съседните зони, когато при поправката е приложено механично усилие.
Член 10
Изисквания за системи, които за първи път се въвеждат в експлоатация
Новоинсталираните системи се проверяват за течове незабавно след въвеждането им в експлоатация.
Член 11
Влизане в сила
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 19 декември 2007 година.